সরাইল (ব্রাহ্মণবাড়িয়া) প্রতিনিধি: দেখেই মনে হচ্ছে এটা একটি পরিত্যক্ত ভবন। লোকজন এখানে আসে না। পাঠদানও হয়নি কখনও। নোংরা পরিবেশ। শ্রেণী কক্ষগুলো দীর্ঘদিনের জরাজীর্ণ। অগোছালো অফিস কক্ষ। কাগজপত্রে ময়লার স্তূপ। দেয়ালে মাকড়সার জাল। মাঠে গোবরের লাকড়ি। আর ক্লাস রুম বানানো হয়েছে গোয়ালঘর। সহকারী শিক্ষকের বাড়ির নিকটে বিদ্যালয়। কখনও ক্লাস নেননি তিনি। বিদ্যালয় ব্যবস্থাপনা পরিষদের সভাপতি তার বাবা। বীমার কাজ ও সর্দারি তার মূল পেশা। পিতা সভাপতি, ছেলে শিক্ষক।  ডিউটি কিসের? হাজিরা খাতায় স্বাক্ষর থাকলেই বেতন। উপজেলার চুন্টা ইউনিয়নের বড়াইল রেজি: প্রাথমিক বিদ্যালয়ে আকস্মিক পরিদর্শনে গিয়ে ক্ষোভে কথাগুলো বলছিলেন সরাইল উপজেলা নির্বাহী কর্মকর্তা মো. হেলাল উদ্দিন।